Abikülä

Abikülä ehk Abiküla ehk Abi (kohakääne Abiküllä ehk Abikülässe), rahvakeeles ka Kivikülä on endine küla Rõuge kihelkonnas.Eesti kohanimeraamat, lk. 24

Küla liideti 1977 Voki külaga, mille kese asub loode pool. Paik asub Vastseliinast läänes, Võrust kagus ja Haanjast kirdes.Eesti kohanimeraamat, kaart 45

Selle nime esmamainimine võib olla 1588. aastal, kui mainiti isikut Jurik Awwiow Haanjast. Veel mainiti 1626. aastal isikut Ahwy Michly ja 1638. aastal Awy Michell. 1684 nimetati küla kujul Afwi, 1731 kujul Awi ja 1839 kujul Awwi. Abiküla algtalu kuulus Verstna küla alla, mis on nüüdseks hääbunud ja asus praeguses Meelaku külas. 17. sajandil oli seal Haanja mõisa talu ja hiljem talurühm, mis läks 18. sajandil algul Vastseliina mõisa ja hiljem Tsorona mõisa alla. Küla kuulus Rõuge kihelkonda.

18. sajandil oli Haanjas teinegi Awiküllä-nimeline koht. Praegu on see liidetud Trollaga. Arvatavasti on üks neist teise järgi nimetatud, aga kumb neist oli algne, pole teada. Ka Abikülä rööpnimi Kivikülä võiks olla ajendatud Trollas asunud põlisest veskikohast.

Kohanimi pärineb oletatavasti isikunimest. Seda võib võrrelda soome perekonnanimedega Auvinen ja Avikainen, mida seostatakse muinasgermaani isikunimega Ava ~ Ave ~ Avi ~ Avico ~ Avicon ~ Auwa ~ Auwe ~ Auwo. Sellega seoses võib mainida 1561 Haanjas olnud isikut Андрусь Авсивъ сынъ, mis võimaldab oletada nimekuju Avis.

Lõuna-Eesti Abi- ja Avi-osisega nimede seostamine sõnaga "havi" 'haug' on väär, sest varastes kirjapanekutes pole h-st nime algul jälgi ning pealegi käändub kalanimetus võru keeles haug : havvõ – omastav kääne ei lõpe i-ga, vaid õ-ga.

 Viited 

Kategooria:Võru maakonna endised külad
Kategooria:Rõuge kihelkond